Gimė 1943 m. liepos 17 d. Kaune. 1961 m. baigė Kauno m. 4-ąją vidurinę mokyklą. 1967 m. baigė Vilniaus universiteto Gamtos mokslų fakultetą. Įgijo biologės specialybę.
1970–1973 m. – Lietuvos MA Botanikos instituto aspirantė, 1974 m. – vyr. laborantė, 1975–2000 m. – Botanikos instituto jaunesnioji mokslinė bendradarbė, mokslo darbuotoja, vyresnioji mokslo darbuotoja.
1979 m. Maskvos valstybiniame Lomonosovo v. universitete apgynė mokslų kandidatės disertaciją „Vandens baseinų augaliniai organizmai – B grupės vitaminų producentai“1. 1979 m. suteiktas mokslų kandidatės laipsnis. 1993 m. nostrifikuotas daktarės laipsnis.
Disertaciniame darbe išnagrinėjo vandens baseinų augalinių organizmų – makrofitų ir mikrodumblių – B grupės vitaminų sintezę ir sukaupimą juose. Tyrė vitaminų koncentracijas įvairių vandens baseinų vandenyje ir kai kuriuose reducentuose. Modeliniuose žaliadumblių tyrimuose nustatė vitaminų sintezės ir išskyrimo į aplinką ypatumus įvairiose jų augimo fazėse.
Dirbo hidrobotanikos srityje. Išspausdino apie 80 mokslinių straipsnių.
Dalyvavo mokslinėse konferencijose buvusioje SSRS.
Nuorodos
1 Шлапкаускайте Г.М. Растительные организмы водоема – продуценты витаминов группы B: Автореферат дис. на соискание учен. степ. канд. биол. наук. – Москва, 1978. – 22 с.